ddrg/super_eurlex huggingface dataset:
Oficiālais Vēstnesis L 398 , 30/12/1989 Lpp. 0024 - 0024

Speciālizdevums somu valodā: Nodaļa 13 Sējums 19 Lpp. 0122

Speciālizdevums zviedru valodā: Nodaļa 13 Sējums 19 Lpp. 0122



Padomes Direktīva (1989. gada 21. decembris), ar ko groza Direktīvu 76/769/EEK par dalībvalstu normatīvo un administratīvo aktu tuvināšanu attiecībā uz dažu bīstamu vielu un preparātu tirgū laišanas un lietošanas ierobežojumiem (89/678/EEK) EIROPAS KOPIENU PADOME, ņemot vērā Eiropas Ekonomikas kopienas dibināšanas līgumu un jo īpaši tā 100.a pantu, ņemot vērā Komisijas priekšlikumu [1], sadarbībā ar Eiropas Parlamentu [2], ņemot vērā Ekonomikas un sociālo lietu komitejas atzinumu [3], tā kā sabiedrība un vide nepārtraukti ir pakļauta jauniem riska faktoriem, kas rodas ķīmisku produktu izmantošanas dēļ; tā kā, atklājot kaitējumu un jo īpaši novērojot gadījumus, kad rodas nopietnas sekas, kas ietekmē cilvēka veselību, vajadzīga tūlītēja rīcība, lai Kopienas mērogā aizliegtu vai ierobežotu dažu bīstamu vielu un preparātu tirgū laišanu vai lietošanu; tā kā pašreizējā redakcijā Direktīva 76/769/EEK [4] neparedz, ka par pielikumu pielāgošanu tehnikas attīstībai lēmumu var pieņemt Komisija ar komitejas palīdzību, un tādēļ par katru pielāgojumu jāpieņem Padomes lēmums; tā kā tehnikas attīstības dēļ nekavējoties jāpielāgo Direktīvas 76/769/EEK pielikuma noteikumi; tā kā, lai atvieglotu vajadzīgo pasākumu īstenošanu, jāizstrādā procedūra, kas paredz ciešu sadarbību starp dalībvalstīm un Komisiju; tā kā jāparedz tādu procedūru nodrošināt komitejā un tādus grozījumus pieņemt saskaņā ar procedūru, kas noteikta 21. pantā Padomes Direktīvā 67/548/EEK (1967. gada 27. jūnijs) par normatīvo un administratīvo aktu tuvināšanu attiecībā uz bīstamu vielu klasifikāciju, iepakošanu un marķēšanu [5], kurā jaunākie grozījumi izdarīti ar Direktīvu 88/490/EEK [6], IR PIEŅĒMUSI ŠO DIREKTĪVU. 1. pants Ar šo Direktīvā 76/769/EEK iekļauj šādu pantu: "2.a pants Grozījumus, kas vajadzīgi, lai tehnikas attīstībai pielāgotu pielikumus attiecībā uz vielām un preparātiem, kuri jau direktīvā ir iekļauti, pieņem saskaņā ar procedūru, kas noteikta 21. pantā Direktīvā 67/548/EEK [7], kurā jaunākie grozījumi izdarīti ar Lēmumu 88/490/EEK [8]." 2. pants Šī direktīva ir adresēta dalībvalstīm. Briselē, 1989. gada 21. decembrī Padomes vārdā — priekšsēdētāja E. Cresson [1] OV C 117, 4.5.1988., 14. lpp. [2] OV C 262, 10.10.1988., 84. lpp. un OV C 291, 20.11.1989., 55. lpp. [3] OV C 377, 12.12.1988., 7. lpp. [4] OV L 262, 27.9.1976., 201. lpp. [5] OV 196, 16.8.1967., 1. lpp. [6] OV L 259, 19.9.1988., 1. lpp. [7] OV 196, 16.8.1967., 1. lpp. [8] OV L 259, 19.9.1988., 1. lpp. --------------------------------------------------
Oficiālais Vēstnesis L 382 , 31/12/1988 Lpp. 0041 - 0041

Speciālizdevums somu valodā: Nodaļa 9 Sējums 2 Lpp. 0007

Speciālizdevums zviedru valodā: Nodaļa 9 Sējums 2 Lpp. 0007



Padomes Direktīva (1988. gada 21. decembris), kas devīto reizi groza Direktīvu 69/169/EEK par normatīvu un administratīvu aktu saskaņošanu attiecībā uz atbrīvojumiem no apgrozījuma nodokļiem un akcīzes nodokļiem par preču ievešanu starptautiskos ceļojumos (88/664/EEK) EIROPAS KOPIENU PADOME, ņemot vērā Eiropas Ekonomikas kopienas dibināšanas līgumu un jo īpaši tā 99. pantu, ņemot vērā Komisijas priekšlikumu [1], ņemot vērā Eiropas Parlamenta atzinumu [2], ņemot vērā Ekonomikas un sociālo lietu komitejas atzinumu [3], tā kā 2. panta 6. punkts un 7.b panta 4. punkts Direktīvā 69/169/EEK [4], kurā jaunākie grozījumi izdarīti ar Direktīvu 87/198/EEK [5], paredz, ka reizi divos gados un pirmoreiz vēlākais 1987. gada 31. oktobrī Padome, pieņemot lēmumu saskaņā procedūrām, kas šajā sakarā paredzētas Līgumā, pielīdzina summas, uz ko attiecas nodokļu atbrīvojumi un kas noteiktas minēto pantu 1. un 2. punktā, lai saglabātos to faktiskā vērtība; tā kā saskaņā ar Komisijas veikto pētījumu vidējais izsvērtais cenu indeksa palielinājums dalībvalstīs ir 11,3 % laikā no 1985. gada 1. oktobra līdz 1988. gada 31. decembrim; tā kā ir jānoapaļo radušās summas; tā kā tad, ja, pielīdzinot Kopienas atbrīvojumu, atbrīvojuma summa valsts valūtā mainās mazāk kā par 5 % vai šis atbrīvojums samazinās, attiecīgai dalībvalstij jāļauj saglabāt to summu valsts valūtā, kas bijusi spēkā pirms šīs pielīdzināšanas, IR PIEŅĒMUSI ŠO DIREKTĪVU. 1. pants Direktīvu 69/169/EEK groza šādi: 1) 2. pantā: a) 1. punktā vārdus "trīs simti piecdesmit ECU" aizstāj ar vārdiem "trīs simti deviņdesmit ECU"; b) 2. punktā vārdus "deviņdesmit ECU" aizstāj ar vārdiem "simts ECU"; 2) 7. pantu papildina ar šādu punktu: "5. Dalībvalstis var saglabāt spēkā esošo atbrīvojuma summu, ja, konvertējot Eiropas norēķinu vienībās izteiktās summas, ko nosaka veicot pielīdzināšanu, kas paredzēta 2. panta 6. punktā un 7.b panta 4. punktā, summa valsts valūtā tiek grozīta mazāk kā par 5 % vai atbrīvojums samazinās."; 3) 7.b pantā: a) 1. punkta a) apakšpunktā "280 ECU" aizstāj ar vārdiem "trīs simti desmit ECU"; b) 1. punkta b) apakšpunktā "77 ECU" aizstāj ar vārdiem "astoņdesmit piecus ECU"; c) 2. punktā "77 ECU" aizstāj ar vārdiem "astoņdesmit piecus ECU". 2. pants 1. Dalībvalstis veic vajadzīgos pasākumus, lai līdz 1989. gada 1. jūlijam izpildītu šīs direktīvas prasības. 2. Dalībvalstis informē Komisiju par tiem iekšējo tiesību aktiem, ko tās pieņem, lai īstenotu šo direktīvu. 3. pants Šī direktīva ir adresēta dalībvalstīm. Briselē, 1988. gada 21. decembrī Padomes vārdā — priekšsēdētājs V. Papandreou [1] OV C 102, 16.4.1988., 4. lpp. unOV C 272, 21.10.1988., 6. lpp. [2] OV C 235, 12.9.1988., 138. lpp. [3] OV C 95, 11.4.1988., 11. lpp. [4] OV L 133, 4.6.1969., 6. lpp. [5] OV L 78, 20.3.1987., 53. lpp. --------------------------------------------------
Oficiālais Vēstnesis L 066 , 11/03/1987 Lpp. 0011 - 0011

Speciālizdevums somu valodā: Nodaļa 5 Sējums 4 Lpp. 0090

Speciālizdevums zviedru valodā: Nodaļa 5 Sējums 4 Lpp. 0090



Padomes Direktīva (1987. gada 2. marts), ar ko, ņemot vērā Spānijas pievienošanos, groza Direktīvu 80/987/EEK par dalībvalstu likumu tuvināšanu attiecībā uz darbinieku aizsardzību to darba devēja maksātnespējas gadījumā (87/164/EEK) EIROPAS KOPIENU PADOME, ņemot vērā Eiropas Ekonomikas kopienas dibināšanas līgumu, ņemot vērā Spānijas un Portugāles pievienošanās līgumu un jo īpaši tā 2. panta 3. punktu, kā arī šim līgumam pievienoto Pievienošanās aktu un jo īpaši tā 396. pantu, ņemot vērā Komisijas priekšlikumu, tā kā Direktīvas 80/987/EEK [1] 1. panta 2. punktā noteikts, ka dalībvalstis izņēmuma kārtā drīkst neattiecināt šīs direktīvas prasības uz dažu kategoriju darbiniekiem, pamatojoties uz īpašiem darbinieku darba līgumiem vai darba attiecībām; tā kā saskaņā ar minētajiem noteikumiem Spānijas Karaliste ir lūgusi neattiecināt minētās direktīvas prasības uz mājkalpotājiem, ko nodarbina fiziskas personas, pamatojoties uz to īpašām darba attiecībām; tā kā tādēļ jāgroza Direktīvas 80/987/EEK pielikums saskaņā ar Pievienošanās akta II pielikuma V nodaļas 4. punktā noteiktajām nostādnēm, IR PIEŅĒMUSI ŠO DIREKTĪVU. 1. pants No 1986. gada 1. janvāra Direktīvas 80/987/EEK pielikuma I iedaļu groza šādi: a) aiz "A. GRIEĶIJA" iekļauj: "B. SPĀNIJA Mājkalpotāji, ko nodarbina fiziskas personas."; b) B, C un D kļūst attiecīgi par C, D un E. 2. pants Šī direktīva ir adresēta dalībvalstīm. Briselē, 1987. gada 2. martā Padomes vārdā — priekšsēdētājs P. de Keersmaeker [1] OV L 283, 28.10.1980., 23. lpp. --------------------------------------------------
Oficiālais Vēstnesis L 168 , 28/06/1985 Lpp. 0048 - 0048

Speciālizdevums somu valodā: Nodaļa 3 Sējums 18 Lpp. 0209

Speciālizdevums spāņu valodā: Nodaļa 03 Sējums 35 Lpp. 0181

Speciālizdevums zviedru valodā: Nodaļa 3 Sējums 18 Lpp. 0209

Speciālizdevums portugāļu valodā Nodaļa 03 Sējums 35 Lpp. 0181



Padomes direktīva (1985. gada 12. jūnijs), ar kuru groza Direktīvu 71/118/EEK par veselības problēmām, kas ietekmē tirdzniecību ar svaigu mājputnu gaļu (85/326/EEK) EIROPAS KOPIENU PADOME, ņemot vērā Eiropas Ekonomikas kopienas dibināšanas līgumu un jo īpaši tā 43. un 100. pantu, ņemot vērā Komisijas priekšlikumu [1], ņemot vērā Eiropas Parlamenta atzinumu [2], ņemot vērā Ekonomikas un sociālo lietu komitejas atzinumu [3], tā kā pieredze liecina par vajadzību vienkāršot I pielikuma III nodaļas 11. punktu Direktīvā 71/118/EEK [4], kurā jaunākie grozījumi izdarīti ar Direktīvu 85/324/EEK [5]; tā kā Direktīvas 71/118/EEK I pielikuma III nodaļas 12. punktā jo īpaši ir noteikts, ka katram, kas strādā ar svaigu mājputnu gaļu, ir vajadzīgs veselības sertifikāts un ka šis sertifikāts katru gadu jāatjauno; tā kā, ņemot vērā pieredzi, attiecīgais noteikums ir jāpielāgo, IR PIEŅĒMUSI ŠO DIREKTĪVU. 1. pants Direktīvu 71/118/EEK groza šādi: 1. Direktīvas 16.a panta b) punkta pirmo ievilkumu svītro. 2. Direktīvas I pielikuma III nodaļas 11. un 12. punktu aizstāj ar šādiem punktiem: "11. Personām, kas, iespējams, var inficēt gaļu, jo īpaši ar slimības izraisītājiem, ir aizliegts strādāt ar svaigu mājputnu gaļu vai veikt ar to citas darbības. 12. Personām, kas strādā ar svaigu mājputnu gaļu vai veic ar to citas darbības, jāuzrāda veselības sertifikāts, kas pierāda, ka nav šķēršļu šāda darba veikšanai. Veselības sertifikāts katru gadu jāatjauno, ja vien saskaņā ar 12.a pantā noteikto procedūru nav atzīta citāda personāla medicīnisko pārbaužu kārtība, kas dod līdzvērtīgas garantijas." 2. pants Dalībvalstīs stājas spēkā normatīvi un administratīvi akti, kas vajadzīgi, lai ne vēlāk kā 1986. gada 1. janvārī izpildītu šīs direktīvas prasības. Dalībvalstis par to nekavējoties informē Komisiju. 3. pants Šī direktīva ir adresēta dalībvalstīm. Luksemburgā, 1985. gada 12. jūnijā Padomes vārdā — priekšsēdētājs C. Degan [1] OV C 179, 7.7.1984., 7. lpp. [2] OV C 46, 18.2.1985., 94. lpp. [3] OV C 44, 15.2.1985., 7. lpp. [4] OV L 55, 8.3.1971., 23. lpp. [5] OV L 168, 28.6.1985., 45. lpp. --------------------------------------------------
Oficiālais Vēstnesis L 188 , 13/07/1983 Lpp. 0015 - 0015

Speciālizdevums spāņu valodā: Nodaļa 15 Sējums 4 Lpp. 0128

Speciālizdevums portugāļu valodā Nodaļa 15 Sējums 4 Lpp. 0128

Speciālizdevums somu valodā: Nodaļa 13 Sējums 12 Lpp. 0192

Speciālizdevums zviedru valodā: Nodaļa 13 Sējums 12 Lpp. 0192



Komisijas Trešā Direktīva (1983. gada 29. jūnijs), ar ko tehnikas attīstībai pielāgo II, III un V pielikumu Padomes Direktīvai 76/768/EEK par dalībvalstu tiesību aktu tuvināšanu attiecībā uz kosmētikas līdzekļiem (83/341/EEK) EIROPAS KOPIENU KOMISIJA, ņemot vērā Eiropas Ekonomikas kopienas dibināšanas līgumu, ņemot vērā Padomes 1976. gada 27. jūlija Direktīvu 76/768/EEK par dalībvalstu tiesību aktu tuvināšanu attiecībā uz kosmētikas līdzekļiem [1], kurā jaunākie grozījumi izdarīti ar Direktīvu 83/191/EEK [2], un jo īpaši tās 8. panta 2. punktu, tā kā veselības aizsardzības nolūkā jāaizliedz dažu vielu lietošana par matu krāsām; tā kā p-diaminobenzols jāpārvieto no V pielikuma uz III pielikumu; tā kā šajā direktīvā paredzētie pasākumi ir saskaņā ar atzinumu, ko sniegusi Komiteja to direktīvu pielāgošanai tehnikas attīstībai, kuras attiecas uz tehnisko šķēršļu atcelšanu kosmētiskas līdzekļu tirdzniecībā, IR PIEŅĒMUSI ŠO DIREKTĪVU. 1. pants Direktīvu 76/768/EEK groza šādi. 1. Sarakstu II pielikumā papildina ar šādiem ierakstiem: "363. o-fenilēndiamīns un tā sāļi. 364. 4-metil-m-fenilēndiamīns un tā sāļi." 2. To ierakstu III pielikuma 1. daļas b ailē, kuram ir 8. identifikācijas numurs, aizstāj ar šādu tekstu: "m- un p-fenilīndiamīni, to slāpekļaizvietotie atvasinājumi un to sāļi; o-fenilēndiamīnu slāpekļaizvietotie atvasinājumi [3] 3. To ierakstu III pielikuma 1. daļas b) ailē, kuram ir 9. identifikācijas numurs, aizstāj ar šādu tekstu: "Metilfenilēndiamīni, to slāpekļaizvietotie atvasinājumi un to sāļi [4], izņemot vielu ar 364. numuru II pielikumā". 4. V pielikumā svītro šo ierakstu: "4. p-fenilēndiamīns un tā sāļi." 2. pants Dalībvalstīs vēlākais 1984. gada 31. decembrī stājas spēkā normatīvie un administratīvie akti, kas vajadzīgi, lai izpildītu šīs direktīvas prasības. Par to dalībvalstis tūlīt informē Komisiju. 3. pants Šī direktīva ir adresēta dalībvalstīm. Briselē, 1983. gada 29. jūnijā Komisijas vārdā — Komisijas loceklis Karl-Heinz Narjes [1] OV L 262, 27.9.1976., 169. lpp. [2] OV L 109, 26.4.1983., 25. lpp. [3] OV L 262, 27.9.1976., 169. lpp.". [4] OV L 262, 27.9.1976., 169. lpp. --------------------------------------------------
Oficiālais Vēstnesis L 108 , 26/04/1976 Lpp. 0019 - 0020

Speciālizdevums somu valodā: Nodaļa 13 Sējums 4 Lpp. 0229

Speciālizdevums grieķu valodā Nodaļa 03 Sējums 15 Lpp. 0044

Speciālizdevums zviedru valodā: Nodaļa 13 Sējums 4 Lpp. 0229

Speciālizdevums spāņu valodā: Nodaļa 13 Sējums 5 Lpp. 0003

Speciālizdevums portugāļu valodā Nodaļa 13 Sējums 5 Lpp. 0003



Padomes Direktīva (1976. gada 6. aprīlis), ar kuru piekto reizi groza Padomes 1962. gada 23. oktobra Direktīvu par dalībvalstu noteikumu tuvināšanu attiecībā uz krāsvielām, ko atļauts izmantot cilvēku uzturam paredzētos pārtikas produktos (76/399/EEK) EIROPAS KOPIENU PADOME, ņemot vērā Eiropas Ekonomikas kopienas dibināšanas līgumu un jo īpaši tā 100. pantu, ņemot vērā Komisijas priekšlikumu, ņemot vērā Eiropas Parlamenta atzinumu [1], ņemot vērā Ekonomikas un sociālo lietu komitejas atzinumu [2], tā kā Padomes 1962. gada 23. oktobra Direktīvā par dalībvalstu noteikumu tuvināšanu attiecībā uz krāsvielām, ko atļauts izmantot cilvēku uzturam paredzētos pārtikas produktos [3], kurā jaunākie grozījumi izdarīti ar Direktīvu 70/358/EEK [4], ir noteikts kopējs krāsvielu saraksts, tā kā kopš minētās direktīvas pieņemšanas ir ievērojami attīstījušās metodes attiecībā uz pārtikas piedevu toksikoloģiskajiem pētījumiem, un jo īpaši attiecībā uz bioloģiskās un ķīmiskās informācijas novērtējumu un interpretāciju, tā kā, ņemot vērā mūsdienu drošības prasības attiecībā uz krāsvielu lietošanu, dažas krāsvielas vairs nedrīkst atļaut lietot pārtikas produktos; tā kā nepieciešamais aizliegums ir jāpieņem ar nosacījumiem, kas nodrošina sabiedrības veselības aizsardzību, vienlaikus pēc iespējas novēršot jebkādus tehnoloģiskus un ekonomiskus traucējumus, IR PIEŅĒMUSI ŠO DIREKTĪVU. 1. pants 1. Šādi groza 1962. gada 23. oktobra direktīvas I un III pielikumu: Ar 1977. gada 1. janvāri svītro šādas krāsvielas: E 103 Hrizīns S, E 105 Noturīgi dzeltenais AB, E 111 Oranžais GGN, E 121 Orseīns, E 125 Spilgti sarkanais GN, E 126 Magoņsarkanais 6 R, E 130 Antrahinona zilais (RS), E 152 Melnais 7984, E 181 Dezināta umbra. 2. Tādu pārtikas produktu tirdzniecība, kuros ir viena vai vairākas 1. punktā uzskaitītās krāsvielas, tiek aizliegta no 1978. gada 1. janvāra. 2. pants Dalībvalstis, kas ir pilnvarotas līdz 1975. gada 31. decembrim aizliegt izmantot pārtikas produktos vienu vai vairākas 1. panta 1. punktā uzskaitītās krāsvielas, drīkst saglabāt šo aizliegumu arī pēc minētā datuma. 3. pants Dalībvalstis veic visus vajadzīgos pasākumus, lai līdz 1. pantā noteiktajiem datumiem izpildītu šīs direktīvas prasības, un par to tūlīt informē Komisiju. 4. pants Šī direktīva ir adresēta dalībvalstīm. Luksemburgā, 1976. gada 6. aprīlī Padomes vārdā – priekšsēdētājs J. Hamilius [1] OV L 79, 5.4.1976., 46. lpp. [2] OV C 50, 4.3.1976., 8. lpp. [3] OV 115, 11.11.1962., 2645/62. lpp. [4] OV L 157, 18.7.1970., 36. lpp. --------------------------------------------------
Oficiālais Vēstnesis L 228 , 29/08/1975 Lpp. 0026 - 0026

Speciālizdevums somu valodā: Nodaļa 3 Sējums 6 Lpp. 0151

Speciālizdevums grieķu valodā Nodaļa 03 Sējums 13 Lpp. 0134

Speciālizdevums zviedru valodā: Nodaļa 3 Sējums 6 Lpp. 0151



Komisijas direktīva (1975. gada 25. jūlijs), ar kuru ierobežo pļavas skarenes (Poa pratensis L.) sēklu tirdzniecību, ja šīs sēklas nav oficiāli sertificētas "pamatsēklas" vai "sertificētas sēklas" (75/502/EEK) EIROPAS KOPIENU KOMISIJA, ņemot vērā Eiropas Ekonomikas kopienas dibināšanas līgumu, ņemot vērā Padomes 1966. gada 14. jūnija Direktīvu par lopbarības augu sēklu tirdzniecību [1], kurā jaunākie grozījumi izdarīti ar Padomes 1973. gada 11. decembra Direktīvu [2], jo īpaši tās 3. panta 3. punktu, tā kā ar iepriekšminēto direktīvu ir atļauta pļavas skarenes (Poa pratensis L.) bāzes sēklu, sertificētu sēklu un komerciālo sēklu laišana tirgū; tā kā ar minētās direktīvas 3. panta 3. punktu Komisija ir pilnvarota aizliegt lopbarības augu sēklu tirdzniecību, ja tās nav oficiāli sertificētas "bāzes sēklas" vai "sertificētas sēklas"; tā kā dalībvalstīs pašlaik ražo pietiekošu daudzumu bāzes sēklu un sertificētu sēklu, lai apmierinātu Kopienas pieprasījumu pēc pļavas skarenes sēklām; tā kā līdz ar to ir lietderīgi pārtraukt tirdzniecību ar pļavas skarenes sēklām pēc tam, kad ir izlietoti krājumi, kas radušies pašreizējo ražošanas nosacījumu dēļ; tā kā šajā direktīvā paredzētie pasākumi ir saskaņā ar Pastāvīgās lauksaimniecības, dārzkopības un mežsaimniecības sēklu un pavairošanas materiāla komitejas atzinumu, IR PIEŅĒMUSI ŠO DIREKTĪVU. 1. pants Dalībvalstis paredz, ka no 1976. gada 1. jūlija ir aizliegta tirdzniecība ar pļavas skarenes (Poa pratensis L.) sēklām, ja tās nav oficiāli sertificētas "bāzes sēklas" vai "sertificētas sēklas". 2. pants Dalībvalstīs vēlākais līdz 1976. gada 1. jūlijam stājas spēkā normatīvie un administratīvie akti, kas vajadzīgi, lai izpildītu šīs direktīvas prasības. Par to tās nekavējoties informē Komisiju. 3. pants Šī direktīva ir adresēta dalībvalstīm. Briselē, 1975. gada 25. jūlijā Komisijas vārdā — Komisijas loceklis P. J. Lardinois [1] OV 125, 11.7.1966., 2298./66. lpp. [2] OV L 356, 27.12.1973., 79. lpp. --------------------------------------------------
(170)

Komisija atzīmēja, ka ACEA savā analīzē atsaucās uz attiecīgo periodu, lai gan, kā norādīts 162. apsvērumā, Savienības ražošanas apjoms laikposmā no 2018. līdz 2020. gadam samazinājās galvenokārt Covid-19 pandēmijas izraisītās krīzes dēļ. Turklāt turpmākajā 2020. gada periodā un izmeklēšanas periodā, kad Savienības patēriņš pieauga par 8,0 %, imports no Marokas ievērojami palielinājās (proti, par 244 %), savukārt Savienības ražošanas nozares pārdošanas apjoms palielinājās tikai par 5,2 %. Papildus tam Marokas importa tirgus daļa laikposmā no 2020. gada līdz izmeklēšanas periodam pieauga par aptuveni 2,1 procentpunktu, savukārt Savienības ražošanas nozares tirgus daļa samazinājās par 1,8 procentpunktiem. Turklāt, apsverot importu no visām izcelsmes vietām, izņemot Maroku, Komisija konstatēja, ka importa apjoms laikposmā no 2020. gada līdz izmeklēšanas periodam palielinājās par aptuveni 6,6 %. Šis pieaugums bija saistīts ar importa apjoma pieaugumu no Turcijas (par 19 %), turpretim importa apjoms no visām pārējām valstīm tajā pašā periodā kopumā samazinājās. Tomēr, kā izklāstīts turpmāk 171.–174. apsvērumā, Komisija konstatēja, ka imports no Turcijas nevājināja cēloņsakarību, kas konstatēta starp importu no Marokas un Savienības ražošanas nozarei nodarīto būtisko kaitējumu. Attiecīgi Komisija atkārtoti uzsvēra iepriekš 168. apsvērumā izklāstītos konstatējumus, ka importa apjoms no Marokas negatīvi ietekmēja Savienības ražošanas nozares cenas pamatregulas 3. panta 3. punkta nozīmē. Tāpēc apgalvojums tika noraidīts.
3)

regulas 12. panta 1. punkta e) apakšpunktu aizstāj ar šādu: “e) importa licences 24. ailē vai eksporta licences 22. ailē iekļauj paziņojumu, ka Regulas (EEK, Euratom) Nr. 1182/71 3. panta 4. punktu nepiemēro (*1). ( *1 ) — Bulgāru valodā: Член 3, параграф 4 от Регламент (ЕИО, Евратом) № 1182/71 не се прилага — Spāņu valodā: No es de aplicación el artículo 3, apartado 4, del Reglamento (CEE, Euratom) n o 1182/71 — Čehu valodā: Ustanovení čl. 3 odst. 4 nařízení (EHS, Euratom) č. 1182/71 se nepoužije — Dāņu valodā: Artikel 3, stk. 4, i forordning (EØF, Euratom) nr. 1182/71 finder ikke anvendelse — Vācu valodā: Artikel 3 Absatz 4 der Verordnung (EWG, Euratom) Nr. 1182/71 kommt nicht zur Anwendung — Igauņu valodā: Määruse (EMÜ, Euratom) nr 1182/71 artikli 3 lõiget 4 ei kohaldata — Grieķu valodā: Το άρθρο 3 παράγραφος 4 του κανονισμού (ΕΟΚ, Ευρατόμ) αριθ. 1182/71 δεν εφαρμόζεται — Angļu valodā: Article 3(4) of Regulation (EEC, Euratom) No 1182/71 shall not apply — Franču valodā: L’article 3, paragraphe 4, du règlement (CEE, Euratom) n o 1182/71 ne s’applique pas — Horvātu valodā: Članak 3. stavak 4. Uredbe (EEZ, Euratom) br. 1182/71 se ne primjenjuje — Itāļu valodā: L’articolo 3, paragrafo 4, del regolamento (CEE, Euratom) n. 1182/71 non si applica — Latviešu valodā: Regulas (EEK, Euratom) Nr. 1182/71 3. panta 4. punktu nepiemēro — Lietuviešu valodā: Reglamento (EEB, Euratomas) Nr. 1182/71 3 straipsnio 4 dalis netaikoma — Ungāru valodā: Az 1182/71/EGK, Euratom rendelet 3. cikkének (4) bekezdését nem kell alkalmazni — Maltiešu valodā: L-Artikolu 3(4) tar-Regolament (KEE, Euratom) Nru 1182/71 ma għandux japplika — Nīderlandiešu valodā: Artikel 3, lid 4, van Verordening (EEG, Euratom) nr. 1182/71 is niet van toepassing — Poļu valodā: Artykuł 3 ust. 4 rozporządzenia (EWG, Euratom) nr 1182/71 nie ma zastosowania — Portugāļu valodā: O artigo 3. o, n. o 4, do Regulamento (CEE, Euratom) n. o 1182/71 não é aplicável — Rumāņu valodā: Articolul 3 alineatul 4 din Regulamentul (CEE, Euratom) nr. 1182/71 nu se aplică — Slovāku valodā: Článok 3 ods. 4 nariadenia (EHS, Euratom) č. 1182/71 sa neuplatňuje — Slovēņu valodā: Člen 3(4) Uredbe (EGS, Euratom) št. 1182/71 se ne uporablja — Somu valodā: Asetuksen (ETY, Euratom) N:o 1182/71 3 artiklan 4 kohtaa ei sovelleta — Zviedru valodā: Artikel 3.4 i förordning (EEG, Euartom) nr 1182/71 skall inte tillämpas”; "
“Daļēji attaukots Acheta domesticus (mājas circeņu) pulveris

Konkrēta pārtikas kategorija

Maksimālais līmenis (g/100 g) (produkts, kas tiek tirgots attiecīgajā formā vai ir sagatavots lietošanai saskaņā ar norādījumiem)

1. Jaunā pārtikas produkta nosaukums to saturošu pārtikas produktu marķējumā — “daļēji attaukots Acheta domesticus (mājas circeņu) pulveris”. 2. Daļēji attaukotu Acheta domesticus (mājas circeņu) pulveri saturošu pārtikas produktu marķējumā norāda, ka šī sastāvdaļa patērētājiem, kuriem ir zināmas alerģijas pret vēžveidīgajiem, gliemjiem un to produktiem un putekļu ērcītēm, var izraisīt alerģiskas reakcijas. Šādu norādi izvieto tiešā sastāvdaļu saraksta tuvumā.
BR-059

TP: izmanto gadījumiem, kad kuģis pieprasa atļauju uzsākt kuģošanas ostas teritorijā, tiklīdz tas nonācis sākuma punktā. Kad izvēlās šo opciju, deklarētājam ir jāziņo ETA loču iekāpšanas vietā (kuģiem ar loci) vai ETA piestāšanas ostas teritorijas vietā (kuģiem bez loča), vai ETD no piestātnes (izbraucot no piestātnes). TS: izmanto gadījumos, kad gaidāms, ka kuģis uzsāks kuģošanu ostas teritorijā pēc ierašanās sākuma punktā un pieprasa laiku, kad tas plāno uzsākt kuģošanu. Kad izvēlas šo opciju, deklarētājam jāziņo pieprasītais laiks kuģošanai no loča iekāpšanas vietas (kuģiem ar loci) vai pieprasītais laiks kuģošanai no piestāšanas ostas teritorijā vietas (kuģiem bez loča). TA: izmanto gadījumos, kad kuģis pieprasa kuģošanu ostas teritorijā, definējot laiku, kad tas plāno ierasties galamērķa piestātnē (vai enkurvietā ostā). Kad izvēlas šo opciju, deklarētājam jāziņo ETA pie piestātnes. Atlikts: izmanto gadījumos, kad kuģošanas pieprasījuma izpilde ostas teritorijā ir jāatliek (piemēram, tāpēc, ka to izpildīt vēl nav atļauts).
(7)

2020. gada 30. oktobrī uzņēmums Raoping Jinde Ceramics Co. Ltd. (“Jinde” jeb “pieprasījuma iesniedzējs”), apgalvojot, ka uzņēmums atbilst visiem trim Regulas (ES) 2019/1198 2. panta nosacījumiem (“JRER piešķiršanas nosacījumi”), iesniedza Komisijai pieprasījumu piešķirt jauna ražotāja eksportētāja režīmu (“JRER”) un tādējādi uz to attiecināt maksājuma likmi, kas piemērojama ĶTR uzņēmumiem, kuri sadarbojās, bet netika iekļauti izlasē, proti, 17,9 %.
(1)

Krievijas bruņotie spēki 2022. gada 24. februārī sāka plaša mēroga iebrukumu Ukrainā no vairākām vietām Krievijas Federācijā, no Baltkrievijas un no teritorijām Ukrainā, kuras neatrodas Ukrainas valdības kontrolē. Tā rezultātā plaši Ukrainas teritorijas apgabali tagad ir bruņota konflikta zonas, no kurām ir aizbēguši vai patlaban bēg miljoniem cilvēku.